《步自玉局会饮于判院涂丈廨舍正得日字》
宋代·度正

肩舆访药市，散步困两膝。
行行初及门，品第已不一。
细阅廊宇下，纷然莫穷诘。
席地堆雄附，连盘伫参术。
云乳色晶荧，沈檀气芬苾。
溪毛极草莽，水族包虫蛭。
贵者如丹砂，贱者如乾漆。
苦者如胆礬，甘者如石蜜。
陈者如酺醢，新者如枣栗。
来为中国用，往往四夷出。
海贾冒风涛，蛮商经崒嵂。
厚利诱其前，颠沛不遑恤。
小亦挟千镮，多至金百镒。
开张自寅卯，收拾过酉戌。
富豪盛僮奴，羸老携儿侄。
车马浩骈填，坌然皆迸溢。
晚饮各酩酊，归装满箱帙。
人生天地间，禀赋阴阳质。
寒温傥乖误，未免生众疾。
至人穷物性，扶世方开术。
春冬别根苗，南北辨枳橘。
形色与气味，审订皆具述。
庸夫肆胸腑，妄以甲代乙。
聩聩莫知诫，十疗宜十失。
念我奉慈亲，春秋垂八秩。
仰事则欣欣，退处常栗栗。
尝闻仁者寿，又闻惠迪吉。
版舆来三年，清健如一日。
平生读医书，殆未通六七。
甘草真国老，盐梅乃良弼。
储蓄以待用，选抡贵纖悉。
譬如天未雨，先已营居室。
所以身强健，有若天阴隲。
正惟养生外，万宝无所昵。
往年忆曾游，初亦无固必。
忽得九老图，如得清庙瑟。
仪冠甚英伟，真是旧名笔。
右太师潞公，左司马君实。
弹棋以为戏，一局良未毕。
君实思沈吟，心志何专一。
潞公随所应，气貌加闲逸。
诸公各注视，袖手观弹击。
焚香与之对，想像见真率。
携持恐失堕，固已藏之密。
重来何所见，追叹空唧唧。
他年玉局仙，希踪老蓬荜。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。